ปีหน้าศก.รัสเซียอ่วม เที่ยวไทยโดนหางเลข
ผลการสำรวจนักเศรษฐศาสตร์ของบลูมเบิร์กและรอยเตอร์สต่างมีความเห็นสอดคล้องกันว่า ในปี 2015 รัสเซียจะเข้าสู่ภาวะถดถอยทางเศรษฐกิจ และอาจไม่เห็นการเติบโตทางเศรษฐกิจเลยเป็นเวลา 4 ไตรมาสติดต่อกัน ภายหลังจากที่รัสเซียได้รับผลกระทบอย่างหนักจากการคว่ำบาตรของชาติตะวันตก ราคาน้ำมันที่ปรับตัวลดลง และค่าเงินรูเบิ้ลที่อ่อนตัวลง
29 ต.ค. 2565

ผลการสำรวจนักเศรษฐศาสตร์ของบลูมเบิร์กและรอยเตอร์สต่างมีความเห็นสอดคล้องกันว่า ในปี 2015 รัสเซียจะเข้าสู่ภาวะถดถอยทางเศรษฐกิจ และอาจไม่เห็นการเติบโตทางเศรษฐกิจเลยเป็นเวลา 4 ไตรมาสติดต่อกัน ภายหลังจากที่รัสเซียได้รับผลกระทบอย่างหนักจากการคว่ำบาตรของชาติตะวันตก ราคาน้ำมันที่ปรับตัวลดลง และค่าเงินรูเบิ้ลที่อ่อนตัวลง
การประเมินของนักเศรษฐศาสตร์ 20 คน ของบลูมเบิร์ก ระบุว่า ความเสี่ยงที่รัสเซียจะเข้าสู่ภาวะถดถอยทางเศรษฐกิจพุ่งไปอยู่ที่ 93% จากเดิมที่ 75% เมื่อเดือนที่แล้ว ในขณะที่ธนาคารกลางรัสเซียจะยังคงอัตราดอกเบี้ยไว้ที่ 17% จนถึงไตรมาสแรกของปีหน้า ก่อนที่จะปรับลดลงสู่ระดับ 11% ภายในปลายปี 2015
ขณะที่ผลสำรวจนักเศรษฐศาสตร์ 11 คน ของรอยเตอร์ส ระบุว่า ผลิตภัณฑ์มวลรวมภายในประเทศ (จีดีพี) ของรัสเซียจะปรับตัวลดลง 3.6% จากในปีนี้ที่ขยายตัวที่ 0.5% ขณะที่คาดการณ์ว่าอัตราเงินเฟ้อในปีหน้าสูงถึง 9.2%
ผลสำรวจดังกล่าวสอดคล้องกับความคิดเห็นของอเล็กเซีย คูดริน อดีตรัฐมนตรีคลังของรัสเซีย ที่ระบุว่า เศรษฐกิจรัสเซียกำลังเข้าสู่วิกฤตเต็มรูปแบบ และในปีหน้าเศรษฐกิจรัสเซียจะเข้าสู่ภาวะถดถอย โดยแม้ว่าราคาน้ำมันจะพุ่งขึ้นไปอยู่ที่ 80 เหรียญสหรัฐ/บาร์เรล จากระดับราว 60 เหรียญสหรัฐ/บาร์เรลในขณะนี้ เศรษฐกิจรัสเซียก็จะยังหดตัวถึง 2%
ในวันเดียวกัน ธนาคารกลางรัสเซียได้ให้เงินช่วยเหลือธนาคารทรัสต์แบงก์ซึ่งเป็นธนาคารขนาดกลาง กว่า 3 หมื่นล้านรูเบิ้ล (ราว 1.65 หมื่นล้านบาท) เพื่อป้องกันไม่ให้ธนาคารดังกล่าวล้มละลาย ความเคลื่อนไหวนี้นับว่าเป็นการสะท้อนให้เห็นว่า ค่าเงินรูเบิ้ลที่อ่อนค่าลง และราคาน้ำมันที่ปรับตัวลดลงเริ่มส่งผลต่อภาคธนาคารของรัสเซียแล้ว
นอกจากนี้แล้ว สายการบินทรานส์แอโร สายการบินที่มีขนาดใหญ่เป็นอันดับ 2 ของรัสเซียได้ร้องขอให้รัฐบาลและธนาคารต่างๆ เข้าช่วยเหลือแล้ว ภายหลังจากสายการบินมีหนี้สินกับโรสเนฟต์ถึง 2,500 ล้านรูเบิ้ล (ราว 2,000 ล้านบาท) และมีหนี้สินกับก๊าซพรอมถึง 2,000 ล้านรูเบิ้ล (ราว 1,600 ล้านบาท) หนี้จำนวนนี้อาจจะทำให้สายการบินต้องยุติการให้บริการการบินชั่วคราว ก่อนช่วงวันหยุดปีใหม่นี้
ไม่เพียงเท่านั้น รายงานจากสถาบันวิจัยอาเซียน คอนฟิเดนเชียล ระบุว่า การอ่อนค่าของค่าเงินรูเบิ้ลยังได้ส่งผลกระทบต่อภาคการท่องเที่ยวของประเทศไทยด้วย โดยจำนวนนักท่องเที่ยวชาวรัสเซียที่เดินทางมาไทยในช่วงเดือน ส.ค.-พ.ย. ปรับตัวลดลงถึง 21.1% เมื่อเทียบกับช่วงเดียวกันของปีที่แล้ว